Александър Ерьоменко
Афанасий Тюленин, огнярю…

Превод от руски: Бойко Ламбовски, —

chitanka.info

На тушинските огняри

Афанасий Тюленин, огнярю,

що ти трябваха древните книги;

вчера уж просветлен се изкара —

сега в изтрезвителното мигаш.

Ти достигна духовни върхари,

ала с мръсни крака ги достигна.

Те — московските йоги в котелните

като чужди агенти си шепнат,

а когато на прага те мернат,

бързо млъкват и крият шишето.

Ти не си им сърдит. Ненадейно

ти прозря много нещо, а главно:

всичко, дето е в техните веди,

Майн Рид го е казал отдавна.

Всички равни пред Бога се раждат,

ала богът не е уравнение.

Ти опита, макар с напрежение,

на сержанта това да разкажеш.

Той посочи към душа… Оттатък

те изчака спокойно. Все пак

не ти бръкна до дъно в душата.

А можеше — доста бе як.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.